**Om vergemålsreformen**

Ny vergemålslov ble vedtatt 11. mars 2010 og trådde i kraft 1. juli 2013.  Det har også medført at Norge har kunnet ratifisere FNs konvensjon om rettighetene til mennesker med nedsatt funksjonsevne. Nytt regelverk for vergemål skal ivareta en bedre rettssikkerhet og integriteten for personer med verge.

**Vergemålsreformen er en regelverks-, organisasjons-, kvalitets- og holdningsreform hvor de**

viktigste endringer er:

\*   Ny vergemålslov erstatter umyndiggjørelsesloven fra 1898 og vergemålsloven fra 1927

\*   Ratifisering (godkjenning) av FNs konvensjon om rettighetene til mennesker med nedsatt funksjonsevne

\*   Endring i utlendingsloven hva gjelder representantordningen for enslige mindreårige asylsøkere

\*   Avvikling av overformynderiene i kommunene, den lokale vergemålsmyndighet overføres til fylkesmannsembetene

\*   Etablering av en sentral vergemålsmyndighet

**Sentrale dokumenter som grunnlag for reformen:**

[NOU 2004: 16 Vergemål](http://www.regjeringen.no/nb/dep/jd/dok/nouer/2004/nou-2004-16.html?id=386510)

[Ot.prp. nr. 110](http://www.regjeringen.no/nb/dep/jd/dok/regpubl/otprp/2008-2009/otprp-nr-110-2008-2009-.html?id=575124) (2008-2009) Om lov om vergemål (vergemålsloven)

[FN-konvensjon](http://www.regjeringen.no/nb/dep/bld/tema/likestilling-og-diskriminering/funksjonsnedsettelser/fn-konvensjon-om-rettighetene-til-mennes.html?id=511768) om rettighetene til mennesker med nedsatt funksjonsevne

**Ny vergemålslov og ny organisering av vergemålsarbeidet**

Stortinget vedtok den 11. mars 2010 ny vergemålslov.

Sammen med ny forskrift og en rekke endringer i andre lover trådte vergemålsloven i kraft fra 1. juli 2013. ---  [Lov om vergemål (vergemålsloven) – Lovdata](https://www.google.no/url?sa=t&rct=j&q=&esrc=s&source=web&cd=1&cad=rja&uact=8&sqi=2&ved=0ahUKEwiC0oCQ1pLUAhUGWiwKHWDoBqkQFggiMAA&url=https%3A%2F%2Flovdata.no%2Flov%2F2010-03-26-9&usg=AFQjCNEQniVrOrhNz3C8k3X7jXnD8_48Sg).

**Ny vergemålslov og forskrift**

Ny lov er en viktig del av vergemålsreformen, sammen med ny forskrift til vergemålsloven.

Det sentrale siktemålet for vergemålslovgivningen er å sikre at interessene til mindreårige og de voksne som ikke kan handle på egen hånd, blir ivaretatt med respekt for den enkeltes verdighet og integritet.

Formålet med revisjonen av vergemålslovgivningen er å sørge for økt rettssikkerhet, økt rettslikhet og økt kvalitet i vergemålsforvaltningen. En viktig forutsetning for dette er å samle den lokale vergemålsmyndigheten hos fylkesmannsembetene.  Den nye vergemålsloven danner derfor grunnlaget for en omfattende organisatorisk reform ved at fylkesmannen overtar ansvar og oppgaver fra dagens kommunale overformynderier.

Videre er en modernisering av regelverket påkrevet bl.a. for at Norge skal kunne tiltre FN-konvensjonen om rettighetene til mennesker med nedsatt funksjonsevne. Den nye vergemålsloven legger dermed større vekt på å ivareta den enkeltes integritet og selvbestemmelsesrett ved at vergemålet skal tilpasses den enkeltes behov og ønsker i større grad enn etter gjeldende rett.

**Ny organisering**

Et av de sentrale formål med vergemålsreformen er å bygge opp en ny, moderne og effektiv vergemålsforvaltning. Fylkesmannen er ny lokal vergemålsmyndighet, og førsteinstans på vergemålsområdet. Fylkesmannen har overtatt det ansvar og de oppgaver som tidligere var tillagt de kommunale overformynderiene. Det er tale om forvaltning av rundt 50.000 løpende vergemål og finansielle midler på om lag 13 mrd. Kroner. Tidligere var Fylkesmannen ivaretatt en klage- og tilsynsfunksjon overfor de kommunale overformynderiene.

Sentral vergemålsmyndighet er lagt til Statens sivilrettsforvaltning (SRF), og etableres som ny vergemålsavdeling i SRF.  Sentral vergemålsmyndighet skal:

\*   være klageinstans for fylkesmannens vedtak etter vergemålsloven

\*   føre tilsyn med fylkesmannens i saker etter vergemålsloven (lovlighetstilsyn og finansielt tilsyn)

\*   forhandle om innskuddsvilkår og fastsette hvilke finansinstitusjoner som skal benyttes for innskuddsformål

\*   drive etatsledelse

Vergemålsavdelingen i SRF er lokalisert på Hamar. Den øvrige virksomheten er lokalisert i Oslo.

( Sist endret: 21.11.2016)

**Begrepsoversikt**

**Begjæring om vergemål**: kan fremsettes av personen selv, nærstående eller behandler. Fylkesmannen kan også treffe vedtak av eget tiltak

**Faste verger**: Fylkesmannen kan engasjere faste verger med særlig kompetanse. Vergene godtgjøres.

**Forvaltning av midler**: skjer ved fylkesmannen, vergen og den som eier midlene alt etter om forvaltningen er overtatt av fylkesmannen eller ikke

**Fremtidsfullmakter**: en fullmakt til en eller flere personer om å representere fullmaktsgiver dersom vedkommende i fremtiden ikke blir i stand til selv å ivareta sine interesser.

**Godtgjøring av vergen**: dekkes i utgangspunktet av den som er under vergemål eller av fylkesmannen dersom vedkommende har inntekt eller formue lavere enn forskriftsfastsatte grenser

**Klageorgan**: Statens sivilrettsforvaltning er klageorgan overfor vedtak fattet av fylkesmannen etter vergemålsloven

**Lokal vergemålsmyndighet**: fylkesmannen i fylket der man bor er første instans i vergemålssaker

**Mandat**: rammene for vergens oppdrag, gitt i vedtaket fra fylkesmannen

**Midlertidig vedtak**: fylkesmannen kan treffe midlertidig vedtak om vergemål før endelig vedtak kan fattes, dersom det er nødvendig for å avverge betydelig skade og ulempe

**Midlertidig oppnevnt verge**: Fylkesmannen kan oppnevne en verge midlertidig dersom den faste vergen ikke kan utføre sine oppgaver for en viss tid eller for visse saker. Ble etter tidligere lov kalt setteverge

**Mindreårig**: person som ikke har fylt 18 år

**Myndige personer**: personer over 18 år som ikke helt eller delvis er fratatt den rettslige handleevnen

**Personer under vergemål**: Personer under 18 år og personer over 18 år som det er vedtatt vergemål for

**Rettslig handleevne**: evnen til selv å inngå avtaler og binde seg rettslig. På de områder en person mangler rettslig handleevne, kan han eller hun ikke binde seg rettslig eller på annen måte disponere rettslig

**Samboere**: to personer som bor sammen i et ekteskapslignende forhold

**Sentral vergemålsmyndighet**: Statens sivilrettsforvaltning

**Tilsynsfunksjon**: Statens sivilrettsforvaltning fører tilsyn med fylkesmannens oppgaver etter vergemålsloven. Fylkesmannen fører tilsyn med vergene i sitt distrikt

**Verge**: Verge for en mindreårig er den som har foreldreansvaret, eller den som er oppnevnt. Verge kan oppnevnes for voksne som trenger hjelp til å ivareta sine interesser

**Vergemål**: det å ha en verge som har kompetanse til å foreta rettslige handlinger eller råde over ens midler

**Vergemålsdistrikt**: Hvert fylke er et eget vergemålsdistrikt, utenom fylkene Oslo og Akershus som er ett distrikt. Svalbard er et eget vergemålsdistrikt

( Sist endret: 22.05.2017)